《送骆》
宋代·王庭圭

渊明不喜折腰趋，宁作腰笏何易于。劝农使者鄙丈夫，少年新进安识渠。

下马怒颊虬奋须，指挥星火飞文符。詈辞愧语每不无，诸公止欲求荐书。

椎斲肌骨寻膏腴，公为一笑怜其愚。熙朝成法字已孚，坚如金石莫可无。

鞭且勿施安用蒲，三年竟亦无逃逋。吏民遮道相欢呼，生立丛祠傍佛区。

想当逸气吞江湖，与人恢疏无怨吁。临邛小子傲乡闾，方乘朱轮呵道衢。

公归西山结茅庐，丹崖绝壁巉空虚。谁能负弩当道隅，终日与尔为前驱。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。